Broj: 711-I-505-M-47/22-02-19

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Đulijana Petrovića, općinskog načelnika** **Općine Kaštelir-Labinci-Comune di Castelliere - Santa Domenica za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

**Sukladno odredbama ZSSI-a, privremeni zamjenik imenovan na temelju Odluke općinskog načelnika Općine** **Kaštelir-Labinci-Comune di Castelliere-Santa Domenica ne podliježe obvezi podnošenja imovinske kartice, budući da isti nije obveznik ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Đulijano Petrović, općinski načelnik Kaštelir-Labinci-Comune di Castelliere-Santa Domenica. U Povjerenstvu je zahtjev zaprimljen 21. siječnja 2022. pod poslovnim Brojem: 711-U-1609-M-47/22-01-4, povodom kojeg se vodi predmet broj M-47/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a. Stoga je i obveznik Đulijano Petrović povodom obnašanja dužnosti općinskog načelnika Općine Kaštelir-Labinci-Comune di Castelliere - Santa Domenica, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit je li privremeni zamjenik načelnika Općine Kaštelir-Labinci-Comune di Castelliere - Santa Domenica koji je imenovan na temelju Odluke načelnika, sukladno članku 43a. Zakona o lokalnoj i područnoj (regionalnoj) samoupravi, obvezan podnijeti imovinsku karticu sukladno odredbama ZSSI-a.

Člankom 3. stavkom 1. i 2. ZSSI-a propisano je tko su obveznici ZSSI-a. Nadalje, člankom 3. stavkom 3. propisano je da se odredbe iz članaka 10. do 14. glave III. i članaka 48. do 50. ovoga Zakona odgovarajuće se primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Člankom 43.a. stavkom 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavkom 2. istoga članka propisano je da odluku o imenovanju privremenog zamjenika iz reda članova predstavničkog tijela općinski načelnik, odnosno gradonačelnik može promijeniti tijekom mandata.

Stavkom 3. Zakona propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela iz stavka 1. ovog članka, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik, kojemu mandat nije prestao onemogućen obavljati svoju dužnost.

Stavkom 4. Zakona propisano je da je privremeni zamjenik ovlašten obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Člankom 39. stavkom 1 i 2. Zakona o lokalnoj i područnoj s(regionalnoj) samoupravi propisano je da je izvršno tijelo jedinice lokalne i jedinice područne (regionalne) samouprave u općini općinski načelnik, u gradu gradonačelnik i u županiji župan, a da je iznimno od stavka 1. ovoga članka izvršno tijelo i zamjenik koji obnaša dužnost gradonačelnika, odnosno župana u slučajevima propisanim ovim Zakonom.

Povjerenstvo stoga ističe kako se institut privremenog zamjenika ne može izjednačiti sa zamjenikom koji se na neposrednim izborima bira zajedno s općinskim načelnikom ili gradonačelnikom budući da privremeni zamjenik obavlja svoju dužnost samo u onim situacijama kada nastupe okolnosti radi kojih su općinski načelnici ili gradonačelnici onemogućeni obavljati svoje dužnosti.

Štoviše, u situacijama zamjenjivanja općinskih načelnika ili gradonačelnika privremeni zamjenici će privremeno obavljati samo one poslove koji su redovni i nužni za nesmetano funkcioniranje jedinice lokalne samouprave.

Stoga, imajući u vidu da privremeni zamjenici imenovani od strane gradonačelnika ili općinskog načelnika, prema način njihova imenovanja, trajanja funkcije i ovlasti, nisu izjednačeni sa zamjenicima općinskih načelnika i gradonačelnika izabranim na neposrednim izborima, isti nisu obveznici u smislu odredbi ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Đulijano Petrović, elektroničkom dostavom
2. Objava na internetskoj stranici Povjerenstva
3. Pismohrana